**RAZVOD BRAKA**

Porodičnim zakonom Republike Srbije propisano je da razvod braka, pored smrti supružnika i poništenja brak, predstavlja treći način prestanka braka. U slučaju razvoda, brak prestaje danom pravnosnažnosti presude o razvodu braka.

Porodičnim zakonom propisana su dva modaliteta za razvod braka – sporazumom supružnika i tužbom za razvod braka.

Sporazum predstavlja pismeno o saglasnosti volje supružnika o tome da njihova bračna zajednica prestane i obavezno sadrži i sporazum o starateljstvu nad zajedničkom decom i o deobi zajedničke imovine (ukoliko u braku ima zajedničke dece odnosno imovine). U slučaju postojanja sporazuma, postupak za razvod braka se ne pokreće tužbom već zajedničkim predlogom za razvod braka.

Tužba za razvod braka se podnosi nadležnom sudu a svaki od supružnika je ovlašćen na podnošenje tužbe sudu ako su bračni odnosi trajno i ozbiljno poremećeni i ukoliko se objektivno ne može ostvarivati zajednica života supružnika.

Postupak za razvod braka je tako konstruisan da pruža supružnicima priliku da razmisle o svojoj odluci te da brak, ukoliko je to moguće očuvaju. U tom smislu obavezan deo postupka koji se pokreće po tužbi predstavlja i postupak mirenja supružnika u kome će sud pokušati, na posebnom ročištu, da na miran i bezkonfliktan način razreši narušene odnose supružnika te da oni od razvoda braka odustanu. U slučaju da se supružnici pomire, tužba će se smatrati povučenom.

U slučaju da postupak mirenja ne uspe, a postupak mirenja se smatra neuspešnim i ukoliko jedna ili oba supružnika ne pristupe ročištu za mirenje, sud prelazi na postupak nagodbe. Svrha postupka nagodbe jeste razrešenje poremećenih odnosa između supružnika na nekonfliktan način, nakon razvoda braka. Nagodba se smatra uspelom ukoliko supružnici dođu do sporazuma, uz posredovanje suda, o vršenju roditeljskog prava nad zajedničkom decom i do sporazuma o deobi zajedničke imovine. Sporazumi o vršenju roditeljskog prava i deobi zajedničke imovine unose se u izreku presude o razvodu braka.

Ukoliko do nagodbe ne dođe, a smatraće se da je nagodba neuspela i ukoliko sa ročišta za nagodbu izostanu jedna ili oba uredno pozvana supružnika, sud će nastaviti postupak po tužbi za razvod braka i sve relevantne odluke doneti po svom vlasitom nahođenju i sudu.

Postupak za razvod braka se završava presudom o razvodu braka a brak se smatra razvedinim o dana pravnosnažnosti te presude.

Tužba se podnosi osnovnom sudu i to onom osnovnom sudu na čijem području (opštini za koju je nadležan) tuženi ima prebivalište (opšta mesna nadležnost). Pored toga, tužba se može podneti i sudu na čijem su području supružnici imali poslednje zajedničko prebivalište.

Zakonom o rešavanju sukoba zakona sa propisima drugih zemalja propisano je da je za razvod braka merodavno pravo države čiji su državljani oba bračna druga u vreme podnošenja tužbe a za slučaj da su bračni drugovi državljani različitih država, za razvod će biti merodavna kumulativno prava obe države čiji su oni državljani. Ako se brak ni ovako ne bi mogao razvesti za razvod će biti merodavno pravo Republike Srbije ukoliko je jedan od bračnih drugova imao prebivalište u Republici Srbiji u vreme podnošenja tužbe za razvod braka. Ukoliko je jedan od bračnih drugova državljanin Republike Srbije a nema prebivalište u njoj, a brak se ne bi mogao razvesti kumulativnom primenom prava oba bračna druga, za razvod će biti merodavno samo pravo Republike Srbije.

Nadležnost suda Republike Srbije postoji u sporovima radi razvoda braka i kad tuženi nema prebivalište u Republici Srbiji:

1) ako su oba bračna druga srpski državljani, bez obzira na to gde imaju prebivalište, ili

2) ako je tužilac srpski državljanin i ima prebivalište u Republici Srbiji, ili

3) ako je tužilac srpski državljanin a pravo države čiji bi sud bio nadležan (npr. prebivališta tuženog ili tužene) ne poznaje pravo na razvod.

Ako je tuženi bračni drug srpski državljanin i ima prebivalište u Republici Srbiji, nadležnost suda Republike Srbije je isključiva, što znači da se ovaj postupak može voditi samo pred tim sudom, tj. da nikakva odluka iz ove materije koju bi doneo strani sud ne bi mogla biti priznata u Republici Srbiji.